钦定古今图书集成/方舆汇编/职方典/第1124卷 > 《济美桥赋》魏·裳
## 钦定古今图书集成/方舆汇编/职方典/第1124卷 > 《济美桥赋》魏·裳

岁在著雍，辰次涒滩，月临仲吕，日旋离南。肆我济川
君桥六水拯民艰。爰有句廉逸翁、方壶仙子胥与骖
白螭，驾元鲸，㴑赤马之清流，蹑龙翔之碧岑。访洼尊
之往迹，飏紫虚之幽芬，放浩歌于岌嶪，挹瑞蔼于空
冥。句廉翁曰：“粤稽邃浑，泽溢九滨。《河图》效干，洛书流
坤。阳侯舒灵于岛屿，力墨贡技于沧溟。时则有若乘
龙之圣，陟荆岭而抵天津。姬运肇启，敷德闳休。川祗
锡美，海若呈幽。烛夜光于跳沬，灿明月于蜃楼。时则
有若钓璜之叟，载后车而鸣苍球。炎刘嗣祚，霏英蔚
华。郎官澄练，东井绯霞。哲士沉几于授屦，神人韬采
于星槎。时则有若乘驷之儒，含珠玉而阐奇葩。晋阳
绍统，凤翥蛟翔。昆邻濯异，咸池浴光。陆子击回湍而
厉志，罗公掷拄杖而徜徉。时则有若酌泉之彦，甘冰
糵而漱瑶芳。神君濬有熊之璿源，沛尚父之膏泽，涣
司马之懿文，操隐之之奇节。乃兹懋绩于斯桥也，不
有媲美于若人者乎？”济川君曰：“子之言古也，非今也。”
《方壶子》曰：“吾闻曲阿朏明，衡阳熙燠，荣若华于崦嵫，
烂扶英于蒙谷。乃有”飞沙走石，风驰电逐。宛云龙之
夭矫，架仙梁于海屋。繄若望舒营魄，纤阿晰灵。挽倒
景于桑榆，炳宵耀于西冥。乃有“《霓裳》舞列，羽衣遐征。
晻精光而夺目，恍银桥于广庭。”粤若云英之遇，符合
纚连，晨䬸沆瀣，夕奏钧天。阿母发瑶川而独运，青童
驭宝婺以争妍。酌元霜兮清隽，神嘉会兮泰元。亦若
广陵“之景。流丹泬寥，浣衣星潴，涤玉云涛。肆神珠之
弄蕊，暨玉田之生苗。通元极兮无垠，陈灯火兮逍遥。
神君旭海岱之青阳，萃巨阙之灏气，昭云英之贞符，
显广陵之嘉际。乃兹赫灵，于斯桥也，不有潜达于至
理者乎？”济川君曰：“子之言物也，非我也。”于是句廉翁、
方壶子莞然而笑，喟然而叹曰：“噫嘻天乎，吾辟，孰握
其扄？地乎吾翕，孰测其贞？何道非古，何古非今，何物
非我，何我非神？乃若利涉之渊也。”其水则三山源净，
龙潭湍潆，上黄汇流，壶头涣文。宣父莅川而兴叹，孺
子濯缨而怡神。若君子之邃学，思渊泉，其静深，其浒
则冯彝艳日，江妃丽霞，姚黄芬馥，魏紫交加。挺挺乎
彭泽之柳，灼灼乎河阳之花。若至人之育物，恩浩荡
以无涯。其下则隋珠含珍，和璞澄辉，蜃珧缀玉，骊龙
示玑。符公兴《兰陵》之咏，雍伯显天授之奇。若髦士之
摛藻，若太乙之青藜。其上则属玉栖烟，珍禽郁翠。止
者忘机，飞者奋翼。振蜚声于重泉，播鸿勋于孝义。若
懿政之怀思，拥行车于非类。乃兹厥功之成也。经始
兮则痌瘝而衷，轸念而人。吊伍子于《胥涛》，泣三闾于
湘魂。裁制兮则官无攸费，民无攸厉。廓孟津之嘉谋，
敷刺史之康济。襄猷兮，则富者捐赀，能者效勤。迈赵
老之鸿绩，迪杨令之忠贞。树烈兮，则山灵显瑞，河伯
降祥。咏垂虹于南极，昭遗爱于洛阳。若夫危楼拱北，
结构康庄。厥覆耽耽，厥基堂堂。东枕丰财，西连“蒲冈。
南眺金紫，北望龙翔。沉桂虚𣹢乎天日，黄龙荡漾乎
星芒。鸣宫商于鼓笛，汇峻彩于西良。豁江山之一览，
传美惠于无疆。在昔包公，振扬风纪。拯兹黔黎，锡之
繁祉。爰有焦贤，矢心赞理。险阻既彝，流光青史。粤若
蔡公，宣化兹土。奠丽辑和，贞石不朽。爰及张侯，忧勤
绥抚。德化旁敷，人获我所。神君绍贞柏之遐轨，嗣鳌
禁之徽音，淬景倩之锋铓，负紫芝之奇珍，乃桥斯域，
而济厥美也，不将视古今于一息，胥物我于两忘矣
乎？”言毕句，廉翁歌曰：“三崚兮恢恢，九嶷兮巍巍，吁嗟
拱北兮，云汉昭回。”方壶子亦歌曰：“阳曲兮汪汪，渤澥
兮汤汤，吁嗟济美兮江汉悠长。”济川子赓载歌曰：“拱
辰独峙兮凤山之阳，作德高明兮长发其祥。吁嗟此心兮永无负于明良。”